google/wiki40b huggingface dataset:
Μαρία Λουίζα της Ορλεάνης (1662-1689)

Βιογραφία

Η Μαρία Λουίζα γεννήθηκε στις 26 Μαρτίου 1662 στο Βασιλικό Παλάτι του Παρισιού. Ήταν η μεγαλύτερη κόρη του Φίλιππου, Δούκα της Ορλεάνης, και της πρώτης συζύγου του, Ενριέτας της Αγγλίας. Οι παππούδες της από την πλευρά του πατέρα της ήταν ο Λουδοβίκος ΙΓ΄ της Γαλλίας και η Άννα της Αυστρίας, ενώ από την πλευρά της μητέρας της ήταν ο Κάρολος Α΄ της Αγγλίας και η Ενριέτα Μαρία της Γαλλίας. Η Μαρία Λουίζα ήταν ανιψιά του Γάλλου βασιλιά Λουδοβίκου ΙΔ΄.
Είχε μια χαρούμενη παιδική ηλικία, κατοικώντας κυρίως στο Βασιλικό Παλάτι του Παρισιού και στο Παλάτι του Σαν-Κλου, μερικά χιλιόμετρα έξω δυτικά του Παρισιού. Η μητέρα της απεβίωσε το 1670 και ο πατέρας της παντρεύτηκε το επόμενο έτος την Ελισάβετ Καρλότα του Παλατίνου. Η Μαρία Λουίζα ανέπτυξε μια καλή σχέση με τη μητριά της, με την οποία διατήρησε αλληλογραφία, καθ΄ όλη τη διάρκεια της ζωής της.
Στις 30 Αυγούστου 1679 παντρεύτηκε μέσω αντιπροσώπων τον βασιλιά της Ισπανίας Κάρολο Β΄. Ο γάμος είχε το σκοπό τη βελτίωση των σχέσεων ανάμεσα στη Γαλλία και την Ισπανία, έπειτα από τη σύγκρουση των συμφερόντων τους στις Ισπανικές Κάτω Χώρες. Μετά την μετάβασή της στην Ισπανία, η Μαρία Λουίζα δεν ξαναεπέστρεψε ποτέ στη Γαλλία. Στις 19 Νοεμβρίου 1679 το ζευγάρι παντρεύτηκε αυτοπροσώπως στην Κινταναπάγια, κοντά στο Μπούργος.
Μετά από δέκα χρόνια γάμου, η Μαρία Λουίζα και ο Κάρολος δεν απέκτησαν απογόνους. Τα τελευταία χρόνια της ζωής της, μάλιστα, είχε γίνει υπέρβαρη. Μετά από μία βόλτα ιππασίας, στις 11 Φεβρουαρίου 1689, ένιωσε ένα έντονο πόνο στην κοιλιακή χώρα, ενώ απεβίωσε το επόμενο βράδυ. Μετά το θάνατό της υπήρξαν φήμες ότι η Μαρία Λουίζα είχε δηλητηριαστεί, ωστόσο είναι πιθανό ο θάνατός της να προκλήθηκε από σκωληκοειδίτιδα.
Ινφάντα Σοφία της Ισπανίας

Βιογραφία

Η Ινφάντα Σοφία γεννήθηκε στις 4:50 μ.μ. στη Μαδρίτη στις 29 Απριλίου 2007. Όπως και στην μεγαλύτερη αδελφή της, η γέννηση της ανακοινώθηκε από τη βασιλική οικογένεια στον τύπο μέσω μηνύματος SMS.
Η Ινφάντα Σοφία πήρε το όνομα της από την γιαγιά της, Βασίλισσα Σοφία της Ισπανίας. Βαπτίστηκε στις 15 Ιουλίου στους κήπους του παλατιού της Θαρθουέλα. Νονοί της ήταν η μητρική γιαγιά της, Παλόμα Ροκασολάνο και ο Πρίγκιπας Κωνσταντίν-Άσσεν του Βιντίν.
Όπως και στην αδελφή της, της δόθηκε το πρόσθετο όνομα de Todos los Santos "(των Αγίων Πάντων)", παράδοση των Βουρβόνων.
Ταξιάρχης Χαλκιδικής

Ναός Αρχαγγέλου Μιχαήλ

Ο Ιερός Ναός  (ολοκληρώθηκε το 1977) είναι σταυροειδής με τρούλο και κτισμένος από πέτρα του Χολομώντα και κατά το μεγαλύτερο μέρος από εθελοντική εργασία των κατοίκων. Χτίστηκε στη θέση παλαιότερου ναού, βασιλικού ρυθμού, ο οποίος είχε καταστραφεί από τους Τούρκους το 1821 και έπειτα ανακαινίστηκε το 1914. Στον περίβολο του ναού υπάρχει παρεκκλήσι  προς τιμήν του Αγίου Θεοδώρου. Στο ναό φυλάσσεται η θαυματουργή εικόνα του Αρχαγγέλου Μιχαήλ, η οποία πιθανότατα προέρχεται από τη Μονή Δοχειαρίου, μετόχι της οποίας ήταν η περιοχή που βρίσκεται σήμερα το χωριό. Στο φόρεμα του αγγέλου βλέπουμε επιγραφή με τη χρονολογία 1872. Κατά την Τουρκοκρατία, οι Τούρκοι ανακάλυψαν την ιερή εικόνα και προσπάθησαν να την πυρπολήσουν, με θαυματουργό όμως τρόπο δεν κατέστη αυτό δυνατό. Στο ναό του Αρχαγγέλου Μιχαήλ λειτουργεί εκκλησιαστικό μουσείο και υπάρχουν μεταξύ άλλων ιερά κειμήλια και λείψανα αγίων. Σήμερα ο ναός πανηγυρίζει δύο φορές το χρόνο, στις 6 Σεπτεμβρίου ("Αρχαγγελούδι) και στις 8 Νοεμβρίου. Στον Ταξιάρχη επίσης εορτάζουν ο Άγιος Χριστόφορος  και ο Άγιος Νικόλαος το Μάιο, ο Προφήτης Ηλίας, η Αγία Παρασκευή και ο Άγιος Παντελεήμων τον Ιούλιο και  τελούνται θρησκευτικές εκδηλώσεις, με την τήρηση παραδοσιακών εθίμων.

Αξιοθέατα

Ο οικισμός παρουσιάζει ενδιαφέρον και προσελκύει πολλούς επισκέπτες όλες τις εποχές του χρόνου.
Στον οικισμό μπορεί κανείς να δει πολλά διατηρητέα κτήρια, τα οποία αποτελούν δείγματα της τοπικής αρχιτεκτονικής. Τέτοιο κτήριο είναι η οικία του Μακεδονομάχου οπλαρχηγού, καπετάν Γιάννη Παρλιάρη. Ενδιαφέροντα είναι το Χάνι, η μεγάλη βρύση Σιποτούρα και το Κάτω Πηγάδι καθώς και η περιοχή Αρκουδόλακκας.

Πολιτιστικά στοιχεία

Την Καθαρά Δευτέρα στον οικισμόγίνεται παραδοσιακό γλέντι και επίσης κουρμπάνι γίνεται στα πανηγύρια των Αγίων Νικολάου (20 Μαΐου) και Αγίου Παντελεήμονα (27 Ιουλίου). Στις αρχές Σεπτεμβρίου λαμβάνει χώρα η μανιταρογιορτή, κατά την οποία γυναίκες από τον Ταξιάρχη προσφέρουν τηγανιτά μανιτάρια στους παρευρισκομένους. Στη συνέχεια γίνεται γλέντι.

Ιστορικά στοιχεία

Δεν είναι γνωστό πότε ιδρύθηκε το χωριό. Η παλαιά ονομασία του είναι Λούκοβη. Η περιοχή που είναι το χωριό ήταν μετόχι της Ιεράς Μονής Δοχειαρίου και οι κάτοικοι ήταν εργάτες της. Επίσης, μαρτυρείται ότι οι κάτοικοι του Ταξιάρχη προέρχονταν από την Πιερία, από την περιοχή του Ολύμπου, όπου υπήρχε χωριό με το όνομα "Λούκοβη" ή Λόκοβη. Το χωριό αυτό υπάρχει και σήμερα με την ονομασία Πέτρα και εξαιτίας κάποιας επιδημίας εγκαταλείφθηκε τότε. Οι κάτοικοί του κατέφυγαν στο Χολομώντα και έχτισαν τον Ταξιάρχη. Το 1821 το χωριό καταστράφηκε από τους Τούρκους κατά τη διάρκεια της επανάστασης της Χαλκιδικής. Σημαντικοί τοπικοί οπλαρχηγοί το 1821 αναδείχθηκαν ο Αγγελής Ρανταβέλλας και ο Αυγερινός Καμπούρης. Επίσης από τη Λόκοβη καταγόταν ο τυπογράφος του 19ου αιώνα Γεώργιος Μελισταγής, ο οποίος είχε την έδρα του τυπογραφείου του στην Ερμούπολη της Σύρου.
Διαγωνισμός Τραγουδιού Eurovision 1973

Τοποθεσία

Η Πόλη του Λουξεμβούργου, που είναι πρωτεύουσα του δουκάτου, βρίσκεται στη συμβολή των ποταμών Αλζέτ και Πετρίς, στο νότιο Λουξεμβούργο. Στην πόλη βρίσκεται και το ομώνυμο ιστορικό κάστρο, που κατασκευάστηκε από τους Φράγκους κατά τα πρώτα μεσαιωνικά χρόνια.
Το Μεγάλο Θέατρο κτίστηκε το 1964 ως Δημοτικό Θέατρο (Théâtre Municipal de la Ville de Luxembourg) και έγινε ο χώρος για τον διαγωνισμό του 1973. Δραματικές και χορευτικές παραστάσεις δίνονται εκεί, καθώς επίσης και μπαλέτα και παραστάσεις όπερας.

Μορφή

Ο κανονισμός για τη γλώσσα, που ανάγκαζε τις χώρες να συμμετέχουν με τραγούδια ερμηνευμένα σε οποιαδήποτε εθνική γλώσσα καταργήθηκε, έτσι αρκετές χώρες τραγούδησαν στα αγγλικά. Το ισπανικό τραγούδι "Eres tú" (από τους Mocedades), κατηγορήθηκε για λογοκλοπή λόγω πολλών ομοιοτήτων στη μελωδία με τη συμμετοχή της Γιουγκοσλαβίας στον διαγωνισμό του 1966 "Brez besed" , που ερμηνεύτηκε από την Μπέρτα Αμπρόζ. Ωστόσο, το "Eres tú" δεν αποκλείστηκε. Αντίθετα, τερμάτισε 2ο και στη συνέχεια έγινε διεθνής επιτυχία.
Ο εν λόγω διαγωνισμός έχει το ρεκόρ εκείνου με την υψηλότερη τηλεθέαση στο Ηνωμένο Βασίλειο, καθώς υπολογίζεται ότι περί τα 21,54 εκατομμύρια άτομα παρακολούθησαν από τους τηλεοπτικούς τους δέκτες τη βραδιά του τελικού. Στον απόηχο των γεγονότων του Μαύρου Σεπτέμβρη, που αμαύρωσαν τους Θερινούς Ολυμπιακούς Αγώνες του 1972, υπήρξαν φόβοι για τρομοκρατική επίθεση κατά τη διάρκεια του διαγωνισμού (λόγω της συμμετοχής του Ισραήλ στο διαγωνισμό), με αποτέλεσμα τα πρωτοφανή μέτρα ασφαλείας. Αυτό οδήγησε σε ένα από τα γνωστότερα ανέκδοτα της Eurovision, το οποίο συχνά επαναλάμβανε ο σχολιαστής Τέρι Ουόγκαν: έλεγε ότι ο floor manager συμβούλευε το κοινό να παραμείνουν καθισμένοι στις θέσεις τους ενώ χειροκροτούσαν τις ερμηνείες, διαφορετικά κινδύνευαν να δεχτούν τα πυρά από τις δυνάμεις ασφαλείας.

Ψηφοφορία

Η κάθε χώρα είχε 2 μέλη της κριτικής επιτροπής. Οι κριτές παρακολουθούσαν το πρόγραμμα από την τηλεόραση στα τηλεοπτικά στούντιο της Βίλας του Λουβινί του CLT και εμφανίστηκαν στην οθόνη για να επιβεβαιώσουν τις βαθμολογίες.

Συμμετέχουσες χώρες

Στον διαγωνισμό έλαβαν μέρος 17 χώρες. Η Μάλτα ήταν προγραμματισμένο να ερμηνεύσει 6η κατά σειρά μετά τη Νορβηγία και πριν το Μονακό,όμως ο ραδιοτηλεοπτικός της φορέας απέσυρε τη συμμετοχή της χώρας πριν την προθεσμία για την επιλογή κάποιας συμμετοχής.  Για πρώτη φορά το 1973 γυναίκες διηύθυναν την ορχήστρα στον διαγωνισμό. Η Μόνικα Ντομινίκ ήταν η μαέστρος της Σουηδίας και η Νούριτ Χιρς του Ισραήλ.
Γενς Σπαν

Προσωπική ζωή

Από τον Απρίλιο του 2013, ο Σπαν έχει σχέση με τον δημοσιγράφο και διευθυντή των γραφείων του περιοδικού Bunte στο Βερολίνο, Ντάνιελ Φούνκε. Στις 22 Δεκεμβρίου του 2017 παντρεύτηκε τον σύντροφό του στο ανάκτορο Borbeck. Τη γαμήλια τελετή διεξήγαγε ο δήμαρχος του Έσσεν, Τόμας Κούφεν. Ο Γενς Σπαν είναι καθολικός στο θρήσκευμα.
Πτώση του μετεωρίτη του Καράνκας

Το συμβάν προσκρούσεως του Καράνκας (Carancas impact event) αναφέρεται στην πτώση ενός χονδρίτη μετεωρίτη στις 15 Σεπτεμβρίου 2007 κοντά στο χωριό Καράνκας του Περού, πολύ κοντά στα σύνορα με τη Βολιβία και στη λίμνη Τιτικάκα, σε θέση με υψόμετρο άνω των 3.800 μέτρων και γεωγραφικές συντεταγμένες πλάτος 16°39′52″ Ν και μήκος 69°02′38″ Δ. Η πτώση δημιούργησε έναν κρατήρα και μαύρισε το έδαφος γύρω του. Ο τοπικός αξιωματούχος Marco Limache δήλωσε ότι «νερό που έβραζε άρχισε να βγαίνει από τον κρατήρα, και κομματάκια βράχου και στάχτες βρέθηκαν εκεί κοντά», ενώ «δύσοσμα αέρια» εκτοξεύονταν από τον κρατήρα.
Μετά την πρόσκρουση, χωρικοί που είχαν προσεγγίσει το σημείο αρρώστησαν από μία ανεξήγητη και άγνωστη ασθένεια, με μεγάλη ποικιλία συμπτωμάτων. Δύο ημέρες αργότερα Περουβιανοί επιστήμονες επιβεβαίωσαν ότι υπήρξε πράγματι πτώση μετεώρου, διαψεύδοντας την ευρύτατα διαδεδομένη φήμη ότι επρόκειτο για γεωφυσικό και όχι ουράνιας προελεύσεως γεγονός. Το νερό του εδάφους στην τοποθεσία αυτή είναι γνωστό ότι περιέχει ενώσεις του αρσενικού και η ασθένεια των ντόπιων πιστεύεται σήμερα ότι προκλήθηκε από δηλητηρίαση από αυτές τις ενώσεις, εξαιτίας της εισπνοής των ατμών του βραστού νερού που τις περιείχε.
Home Movies (τηλεοπτική σειρά)

Σεζόν 1

Κινούμενα στο Squigglevision και με έντονη την χρήση της ρετροσκόπησης, τα πέντε πρώτα επεισόδια προβλήθηκαν στο UPN το 1999. Αυτή τη σεζόν η εκπομπή παρουσίασε τους βασικούς χαρακτήρες και αποτελούνταν κυρίως από επεισόδια που περιστρέφονταν γύρω από τις ταινίες που δημιουργούσε ο Μπρέντον. Μεγάλο μέρος του ύφους γραφής είναι χαλαρό και αυτοδημιουργούμενο. Η σεζόν τελειώνει με τον Μπρέντον να χαιρετάει τον πρώην απών πατέρα του στο τηλέφωνο.

Σεζόν 3

Λίγο πιο χαλαρή από την δεύτερη σεζόν, η εκπομπή σπρώχνει την ιδέα του εποχιακού τόξου και πολλά από τα επεισόδια έχουν ύφος εκτός λειτουργίας. Τα επεισόδια προβάλλουν όλο και πιο ηδονικά θέματα και είναι πιο καταραμένα από προηγούμενα. Οι δευτερεύοντες χαρακτήρες, όπως ο Φέντον και ο Ντουαίην, λαμβάνουν περισσότερο χρόνο προβολής σε σχέση με τις προηγούμενες σεζόν. Μια άλλη αξιοσημείωτη πτυχή είναι ότι η εκπομπή αρχίζει να αναγνωρίζει τις ταινίες πιο συχνά από ότι παλιότερα και αρχίζει να τις παρωδεί. Η σεζόν ολοκληρώνεται με την μητέρα του Μπρέντον Λίντα να έχει ένα παιδί αλλά μετά αυτή και ο Άντριου δεν εμφανίζονται πλέον στην σειρά.

Σεζόν 4

Η τελική σεζόν : οι δημιουργοί προφανώς ήξεραν ότι η συνολική παραγωγή των τελευταίων δεκατριών επεισοδίων θα ακυρωνόταν. Πολλά από τα επεισόδια είναι παρωδίες ταινιών, συμπεριλαμβανομένων τριών υπαινιγμών στα θρίλερ του Χίτσκοκ. Το μεγαλύτερο μέρος των επεισοδίων αποτελείται από μια πλοκή που εμπλέκει τον Μπρέντον να κάνει κάτι άλλο εκτός από παραγωγή ταινιών. Μέρος όλου αυτού περιστρέφεται γύρω από τον Μπρέντον ο οποίος προσπαθεί να καταλάβει εάν εξακολουθεί ακόμα να απολαμβάνει την δημιουργία ταινιών ή αν αυτό γίνεται όλο και περισσότερο μια αγγαρεία. Ένα ολόκληρο επεισόδιο ("Curses") ασχολήθηκε με τα ζητήματα της ορκωμοσίας και τα θέματα ενηλίκων. Ο χαλαρός διάλογος και οι μακροσκελείς συζητήσεις μειώνονται για χάρη των χιουμοριστικών τεχνικών της πλοκής και της ταχύτερης αναφοράς σε ανέκδοτα.
Το τελευταίο επεισόδιο ("Focus Grill") αποφασίστηκε να είναι το φινάλε της σειράς και επανέφερε τις μακροσκελείς συνομιλίες και το χαλαρό διάλογο καθώς και ένα ψήφισμα για τη σειρά καθώς οι Μπρέντον, Τζέισον και Μελίσσα καταλήγοντας τελικά στην πρώτη τους ταινία, δηλώνοντας την φιλία τους πριν καταλήξουν στο συμπέρασμα ότι οι ταινίες τους δεν είναι τόσο καλές όσο πάντα πίστευαν. Ο Μπρέντον ρίχνει κατά λάθος την φωτογραφική του μηχανή από ένα κινούμενο αυτοκίνητο ενώ βιντεοσκοπεί το σκηνικό κατά την τελευταία σκηνή και την παρακολουθεί με δυσκολία καθώς το αυτοκίνητο τρέχει αλλά στη συνέχεια αποσπάται από την θλίψη του από μια συζήτηση ανάμεσα στην μητέρα του και τον προπονητή McGuirk.

Μουσική

Το τραγούδι για το Home Movies κυκλοφόρησε στις 16 Μαΐου 2006 και περιλαμβάνει 52 τραγούδια που ακούστηκαν καθ'όλη την σειρά. Το CD κυκλοφόρησε μαζί με το DVD όλων των σεζόν. Όλη η μουσική γράφτηκε από τον Brendon Small.

Αποδοχή

Τον Ιανουάριο του 2009 το IGN κατέταξε το Home Movies στην 28η θέση ανάμεσα στις 100 κορυφαίες τηλεοπτικές εκπομπές animation.
Αλέξανδρος της Μαζοβίας

Βιογραφία

Ήταν ο δευτερότκος γιος τού Σιεμόβιτ Δ΄ δούκα της δυτικής Μαζοβίας και της Αλεξάνδρας των Γκεντιμινιδών, κόρης τού Αλγκίρντας μεγάλου πρίγκιπα της Λιθουανίας.
Αν και ήταν ο δεύτερος γιος, από μικρή ηλικία προορίστηκε για εκκλησιαστική σταδιοδρομία. Εστάλη στην Κρακοβία, στη Αυλή τού θείου του Βλαδισλάου Β΄ Γιαγκελόν της Πολωνίας, όπου άρχισε σπουδές. Με την προστασία τού βασιλιά το 1414 ονομάστηκε κοσμήτορας τού Συλλόγου τού καθεδρικού στο Γκνιέζνο.
Το 1415-22 ήταν στο Πανεπιστήμιο της Κρακοβίας, όμως δεν ήταν καλός μαθητής και δεν το τελείωσε. Ωστόσο το 1422, ως ανιψιός τού βασιλιά, ορίστηκε τιμητικά πρύτανης, ενάντια στους κανονισμούς τού ιδρύματος. Το ίδιο έτος ο Βλαδισλάβ Β΄ προσπάθησε να τον ορίσει επίσκοπο τού Πόζναν, αλλά δεν τα κατάφερε. Το επόμενο έτος ο βασιλιάς με απόφαση τού πάπα Μαρτίνου Ε΄ τον όρισε επίσκοπο τού Τρέντο, στα σύνορα Γερμανίας-Ιταλίας. Τότε ο Αλέξανδρος χειροτονήθηκε ιερέας και ταξίδεψε στην επισκοπή του.
Σχεδίαζε να ταξιδέψει στην Ουγγαρία για να πείσει τον Βλάντισλαβ Γ΄ της Πολωνίας (γιο τού προηγουμένου βασιλιά) να μην συμμετάσχει σε εκστρατεία εναντίον των Τούρκων, στην οποία κάλεσε ο πάπας· όμως κατά την προετοιμασία ασθένησε και απεβίωσε 44 ετών. Τάφηκε στον καθεδρικό τού Αγ. Στεφάνου της Βιέννης, όπου στον αριστερό τοίχο τού ιερού υπάρχει το ωραίο επιτύμβιο μνημείο του.
Μαρέβα Γκραμπόφσκι-Μητσοτάκη

Βιογραφία

Γεννήθηκε στην Αθήνα το 1967, ο παππούς της Φίλιππος ήταν ναυπηγός (από την πλευρά της μητέρας της), ενώ ο παππούς της Ματθαίος (πολωνικά: Mateusz) Γκραμπόφσκι (από την πλευρά του πατέρα της), είχε δική του φαρμακοβιομηχανία στη Βαρσοβία, της οποίας ήταν πρόεδρος. Ο πατέρας της συνέχισε τις επιχειρηματικές τους δραστηριότητες στο Λονδίνο και διατηρούσαν την γκαλερί Γκραμπόφσκι. Από την πλευρά της μητέρας της, Ήβης Γόντικα, είναι (δεύτερου βαθμού) ανηψιά του πρώην βουλευτή και υπουργού του ΠΑΣΟΚ, Θεόδωρου Στάθη.
Παντρεύτηκε με τον Κυριάκο Μητσοτάκη το 1997. Απέκτησαν τρία παιδιά, τη Σοφία (γεν. 1997), τον Κωνσταντίνο (γεν. 1998) και τη Δάφνη (γεν. 2003). 
Έχει αναπτύξει κοινωνική δράση, ενώ αποτελεί αντιπρόεδρος της Endeavour Greece, του ελληνικού παραρτήματος της παγκόσμιας οργάνωσης.
1UP.com

Ιστορικό

Η 1UP.com δημιουργήθηκε από την εταιρία Ziff Davis, ως μια επέκταση του Electronic Gaming Monthly. Πωλήθηκε αργότερα το 2009 στην Hearst Corporation της UGO Networks, την οποία απέκτησε η IGN το 2011. Τον Φεβρουάριο του 2013, η Ziff Davis απέκτησε την IGN, ενώνοντας εκ νέου την 1UP.com με τους αρχικούς ιδιοκτήτες της. Ωστόσο, λίγο μετά την εξαγορά, η Ziff Davis ανακοίνωσε ότι, σε μια προσπάθεια να επικεντρωθεί στην IGN, θα κλείσει περισσότερες από τις δευτερεύουσες θέσεις της, συμπεριλαμβανομένης και της 1UP.com. Τα υπόλοιπα μέλη του προσωπικού της 1UP.com μεταφέρθηκαν στην IGN.
Αγία Τριάδα (συνοικία Ριζοκαρπάσου)

Ονομασία

Η συνοικία πήρε την ονομασία της από την εκκλησία της Αγίας Τριάδας που βρίσκεται στο κέντρο της.
Πρόγραμμα για την επικύρωση της δασικής πιστοποίησης

Το Πρόγραμμα για την επικύρωση της δασικής πιστοποίησης ή Πρόγραμμα για την προώθηση της δασικής πιστοποίησης  (PEFC, Programme for the Endorsement of Forest Certification) είναι μια διεθνής, μη κερδοσκοπικού χαρακτήρα, μη-κυβερνητική οργάνωση, η οποία προωθεί τη βιώσιμη διαχείριση των δασών μέσω ανεξάρτητης πιστοποίησης από τρίτα μέρη. Θεωρείται ιδανικό σύστημα πιστοποίησης για μικρούς ιδιοκτήτες δασών.
Στο πρόγραμμα αυτό περιλαμβάνονται 35 ανεξάρτητα εθνικά συστήματα δασικής πιστοποίησης  τα οποία καλύπτουν πάνω από 240 εκατομμύρια εκτάρια πιστοποιημένων δασών, καθιστώντας το μεγαλύτερο σύστημα πιστοποίησης των δασών παγκοσμίως, περίπου τα δύο τρίτα των πιστοποιημένων δασών σε όλο τον κόσμο. Έχει έδρα στη Γενεύη της Ελβετίας.
Μαζί με το Συμβούλιο Δασικής Διαχείρισης (FSC, Forest Stewardship Council) είναι ένα από τα δυο συστήματα πιστοποίησης της αειφορικής διαχείρισης των δασών.
Λόουελ Λιούις

Καριέρα

Γεννήθηκε το 1952. Ανέλαβε επικεφαλής υπουργός στις 2 Ιουνίου του 2006 και τέθηκε επικεφαλής κυβερνήσεως συνασπισμού. Ο συνασπισμός αυτός απαρτιζόταν από το Δημοκρατικό Κόμμα του Μοντσερράτ (MDP), , το άλλοτε κυβερνών Νέο Λαϊκό Απελευθερωτικό Κίνημα (NPLM) και έναν ανεξάρτητο βουλευτή. Ηττήθηκε στις πρόωρες εκλογές, οι οποίες διεξήχθησαν στις 8 Σεπτεμβρίου του 2009 και νέος επικεφαλής υπουργός ανέλαβε ο Ρούμπεν Μιντ .
Kingsman: Ο Χρυσός Κύκλος

Πλοκή

Ένας χρόνος πέρασε από τότε που ο Έγκσυ Άνγουιν και ο κατασκοπευτικός οργανισμός Kingsman έσωσαν τον κόσμο από τη μετάδοση νευρολογικού κύματος του Ρίτσμοντ Βάλεντάιν. Έκτοτε πήρε τον τίτλο του πρώην μέντορά του Χάρυ Χαρτ του Γκάλαχαν και ζει με την Πριγκίπισσα Τίλντε της Σουηδίας. Στο δρόμο για το σπίτι του, είναι ενεπλεγμένος από τον Τσάρλυ Χέσκεθ, πρώην εκπαιδευόμενο Kingsman που έχασε το χέρι και τα φωνητικές του χορδές κατά τη διάρκεια του μάχης εναντίον του Βάλεντάιν. Ο Έγκσυ επιδίδεται με τον Τσάρλι και τους μπράβους του σε μια κυνηγητό με αυτοκίνητα σε όλο το Λονδίνο, αλλά ο Τσάρλι χτυπά τους σέρβερ των Kingsman μέσω του συστήματος ηλεκτρονικού υπολογιστή του αυτοκινήτου. Ενώ ο Έγκσυ βρίσκεται μακριά, στη Σουηδία, μία ριπή πυραύλων καταστρέφει την έδρα και αρχηγείο των Kingsman και αφανίζει όλους τους πράκτορες στη Βρετανία. Όντας οι μοναδικοί επιβιώσαντες πράκτορες, ο Έγκσυ και ο Μέρλιν ακολουθούν το πρωτόκολλο Doomsday, το οποίο τους οδηγεί στους Stateman, μια μυστική αμερικανική οργάνωση αντίστοιχη των Kingsman καμουφλαρισμένη ως αποστακτήριο ουίσκι Μπέρμπον στο Κεντάκι. Εκεί, ανακαλύπτουν ότι ο Χάρι επέζησε από το πιστολίδι, ένα χρόνο νωρίτερα, αλλά υποφέρει από αμνησία.
Θέρμες του Κόμμοδου

Οι Θέρμες του Κόμμοδου ή του Κλεάνδρου, λατιν. Thermae Comodiane vel Cleandri ήταν αρχαία λουτρά στη Ρώμη της Ιταλίας. 
Το συγκρότημα βρισκόταν στη 1η Περιοχή (Region I), μάλλον νότια ή νοτιοανατολικά των Θερμών του Αντωνίνου Καρακάλλα. Αν και αναφέρονται από αρκετούς αρχαίους συγγραφείς, δεν έχουν διασωθεί αρχαιολογικά ευρήματα.

Θέση

Βρισκόταν νότια της Ρώμης, μεταξύ των Σερβίων Τειχών και των Αυρηλιανών Τειχών. Βόρεια ήταν ο Καίλιος λόφος, βορειοδυτικά ο Μέγας Ιππόδρομος και δυτικά ο Αβεντίνος λόφος με τις Θέρμες του Δέκιου επάνω του.
Κτίστηκαν από τον Μάρκο Αυρήλιο Κλέανδρο (απεβ. 190) απελεύθερο και ευνοούμενο του Καρακάλλα. Εγκαινιάστηκαν (αφιερώθηκαν) κατά το 4ο έτος της βασιλείας του Αυτοκράτορα, ήτοι το 183. Περιελάμβαναν Γυμναστήριο Γυμνάσιο.
Γλώσσα Μπαγκέλι

Γεωγραφική κατανομή

Η γλώσσα Μπαγκέλι ομιλείται κυρίως στις επαρχίες Ρέουα, Σάτνα, Σίντι, Σινγκραούλι, Σαχντόλ, Ουμάρια, Ανουπούρ και Τζαμπαλπούρ και Μάντια Πραντές.

Στον σημερινό πολιτισμό

Η Πάο, μια προγραμματισμένη φυλή γνωστή και ως Πάμπρα, ομιλεί τα Μπαγκέλι ως πρώτη γλώσσα. Η γλώσσα τους αναφέρθηκε λανθασμένα ως θιβετοβιρμανική από τον Εθνολόγο, ίσως λόγω σύγχυσης με τη γλώσσα Πάο της Βιρμανίας.
Υπάρχουν πολλά ραδιοφωνικά και τηλεοπτικά προγράμματα στα Μπαγκέλι. Το Πανινδικό Ραδιόφωνο μεταδίδει τραγούδια στα Μπαγκέλι και αγροτικά προγράμματα από το Σαχντόλ, τη Ρέουα και το Μπομπάλ. Επιπλέον, μαθήματα που σχετίζονται με τη βιβλιογραφία της γλώσσας Μπαγκέλι είναι διαθέσιμα για μελέτη στο Πανεπιστήμιο Αουαντές Πρατάπ Σινγκ.
HMS Chatham (1911)

Περιγραφή

Το Chatham ήταν το πρώτο σκάφος της ομώνυμης υποκλάσης πλοίων. Τα πλοία αυτά ήταν ελαφρώς μεγαλύτερα σε διαστάσεις και ενσωμάτωναν κάποιες βελτιώσεις συγκριτικά με τις προγενέστερες υποκλάσεις. Το ολικό μήκος ήταν 139,3 m, το πλάτος 14,9 m και το βύθισμα 4,9 m. Το εκτόπισμα με κανονικό φορτίο έφτανε στους 5.500 t ενώ με πλήρες στους 6.600 t. Οι ατμοστρόβιλοι παρείχαν μέγιστη ισχύ 25.000 shp χάρη στην οποία το σκάφος μπορούσε να φτάσει τους 25,5 kn. Μάλιστα κατά την διάρκεια των δοκιμών έφτασε στους 26,1 kn και το σύστημα πρόωσης του απέδωσε 26.247 shp.
Ο οπλισμός αποτελούνταν από οκτώ πυροβόλα των 152 mm, όλα προστατευμένα από ασπίδια και τέσσερα πυροβόλα των 47 mm. Επίσης υπήρχαν δύο τορπιλοσωλήνες των 533 mm.

Επιχειρησιακή ιστορία

Η ναυπήγηση του Chatham ξεκίνησε στις 3 Ιανουαρίου 1911 στις εγκαταστάσεις της Chatham Royal Dockyard και η καθέλκυση του έλαβε χώρα στις 6 Νοεμβρίου του ίδιου έτους. Εντάχθηκε στην δύναμη του στόλου τον Δεκέμβριο του 1912 και εν συνεχεία εντάχθηκε στη δύναμη της 2ης Μοίρας Μάχης και τον Ιούλιο του 1913 μεταφέρθηκε στην 2 Μοίρα Ελαφρών Καταδρομικών στην Μεσόγειο. Τον Αύγουστο του 1914, όταν είχε ξεσπάσει πλέον ο Πρώτος Παγκόσμιος Πόλεμος, αποσπάστηκε στην Ερυθρά Θάλασσα. Το Νοέμβριο του έτους αυτού συμμετείχε στις επιχειρήσεις για την καταδίωξη του γερμανικού επιδρομικού SMS Königsberg, βυθίζοντας ή αιχμαλωτίζοντας πλοία ανεφοδιασμού του. Τον Μάιο του 1915 επέστρεψε στην Μεσόγειο προκειμένου να υποστηρίξει τις Συμμαχικές επιχειρήσεις στην Καλλίπολη. Το επόμενο έτος το Chatham επέστρεψε στην Μεγάλη Βρετανία για να ενταχθεί στην 3η Μοίρα Ελαφρών Καταδρομικών του κύριου στόλου (Grand Flee). Στις 26 Μαΐου 1916 χτύπησε σε νάρκη στα ανοικτά του Νόρφολκ και υπέστη ζημιές. Το 1918 εντάχθηκε στον Εφεδρικό Στόλο (Reserve fleet). Την περίοδο 1920-1924 δόθηκε στο Βασιλικό Ναυτικό της Νέας Ζηλανδίας υπό καθεστώς δανεισμού και το 1926 πωλήθηκε τελικά για σκραπ.
Σάρλοτταουν

Ιστορία και εξέλιξη

Το 1720, Γάλλοι έποικοι ίδρυσαν κοντά στην θέση της σημερινής Σάρλοτταουν το Πορ Λα Ζουά (Port La Joye, δηλ. «Λιμένας "Η Χαρά"»). Τον Αύγουστο του 1758, η περιοχή και ολόκληρη η Νήσος του Πρίγκηπα Εδουάρδου έπεσε στα χέρια των Βρετανών, οι οποίοι, το 1764 ίδρυσαν την Σάρλοτταουν. Η πόλη ονομάστηκε έτσι προς τιμή της βασίλισσας Σαρλότ του οίκου Μέκλενμπουργκ-Στρέλιτζ (Charlotte of Mecklenburg-Strelitz), συζύγου του βασιλιά Γεωργίου Γ΄ της Αγγλίας. Στα χρόνια της Αμερικανικής Επανάστασης, η πόλη λεηλατήθηκε από αμερικανούς επαναστάτες (17 Νοεμβρίου 1775).
Για πολλές δεκαετίες, η οικονομική ζωή της πόλης στηρίχθηκε στον σιδηρόδρομο και τα ναυπηγεία (και οι δύο δραστηριότητες δεν υφίστανται πλέον). Σήμερα, η Σάρλοτταουν αποτελεί το διοικητικό και οικονομικό κέντρο της περιοχής, με κύριες δραστηριότητες τον τουρισμό, την αλιεία, το εμπόριο και την ελαφρά βιομηχανία. 
Στην Σάρλοτταουν έχει την έδρα του το Πανεπιστήμιο της Νήσου του Πρίγκηπα Εδουάρδου (University of Prince Edward Island, ή UPEI),  το οποίο ιδρύθηκε το 1969.

Αξιοθέατα

Η Σάρλοτταουν είναι γνωστή για την όμορφη αρχιτεκτονική της βικτοριανής εποχής. Ο επισκέπτης μπορεί επίσης να θαυμάσει το επαρχιακό κοινοβούλιο (Province House), το «Χωλ των Ιδρυτών» της Καναδικής Συνομοσπονδίας (Founders Hall) και την οικία του υποκυβερνήτη της επαρχίας (Government House). Μπορεί επίσης να παρακολουθήσει θεατρικές παραστάσεις στο Κέντρο Τεχνών της Συνομοσπονδίας (Confederation Centre of the Arts). 
Η πόλη συνδέεται με τον υπόλοιπο Καναδά οδικώς μέσω της Γέφυρας της Συνομοσπονδίας, και αεροπορικώς μέσω του διεθνούς αεροδρομίου της. Μέσα στην πόλη, ο επισκέπτης μπορεί να μετακινηθεί με τα αστικά λεωφορεία που μοιάζουν στην εμφάνιση με τραμ των αρχών του 20ου αιώνα.